Dis patrioties om SAL te sluit – DA(Argieffoto: Henk Kruger/ANA) Dit sal patrioties en regverdig wees teenoor Suid-Afrika se meerderheid armoedige burgers om die Suid-Afrikaanse Lugdiens te sluit, het die Demokratiese Alliansie Woensdag gesê. Geordin Hill-Lewis, die DA se woordvoerder oor finansies, het tydens die debat oor die nasionale tesourie se mediumtermynbegrotingsbeleid negatief reageer op Pravin Gordhan, minister van openbare ondernemings, se pleidooi dat burgers met SAL moet vlieg om die lugdiens te help. “Nie ŉ enkele verdere sent van staatsgeld, of ŉ waarborg wat deur staatsgeld ondersteun word, moet verder aan die SAL spandeer word nie. Minister Gordhan sê alle Suid-Afrikaners moet die SAL ondersteun. Dit is ŉ teken dat die minister selfs nou, ná R20 miljard se reddingsboeie die afgelope paar jaar, homself nog steeds nie kan losmaak van sy ideologie nie – maak nie saak wat dit die armes kos nie,” het hy gesê. “Nee, nee, nee, minister. Die mees patriotiese ding wat Suid-Afrikaners kan doen is om te help om die SAL te sluit. Die publiek kan die SAL binne ŉ paar dae sy deure laat toemaak, deur eenvoudig te weier om met die lugdiens te vlieg. Dan kan die lugdiens verkoop word.” SAL het reeds R57 miljard se reddingsboeie ontvang, maar het hierdie week volgehou dat hy ŉ bevestiging moet ontvang van verdere staatsgeld. Die raad van SAL het gesê hulle is gehul in onsekerheid – en dus ook voornemende leners, omdat die regering teenstrydige uitsprake maak oor die onderwerp. Die raad het vermoedelik verwys na spanning tussen Gordhan se standpunt en minister van finansies Tito Mboweni wat gesê het as dit sy keuse was, sou hy die SAL sluit. Hill-Lewis ondersteun Mboweni se standpunt. “Die minister van finansies is een wat duidelik die waarheid sien en baie duidelik sê wat gedoen moet word.”